
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea şi completarea Legii nr. 32/1994, cu care comisia noastră a fost sesizată în fond cu adresa Biroului Permanent nr.  PL.x 702 din 16 decembrie 2009.
	PREŞEDINTE,

Viorel ŞTEFAN 


Parlamentul  României

	Comisia pentru buget, finanţe şi bănci
	
	Bucureşti,    27.04.2010 
Nr. 714


RAPORT

asupra proiectului de Lege pentru modificarea 

şi completarea Legii nr. 32/1994
Cu adresa nr. PL.x 702 din 16 decembrie 2009, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea şi completarea Legii nr. 32/1994.
La întocmirea raportului s-a avut în vedere avizul Consiliului Legislativ, avizul Comisiei juridice, de disciplină şi imunităţi, avizul Comisiei pentru cultură, arte, mijloace de informare în masă şi avizul Comisiei pentru politică economică, reformă şi privatizare.
Prezentul proiect de Lege are ca obiect de reglementare modificarea art. 8 alin. (1) şi (3) al Legii nr. 32/1994, ci modificările şi completările ulterioare, în sensul reducerii bazei impozabile cu echivalentul sponsorizărilor. Aceasta presupune reducerea impozitului pe veniturile din activităţi independente realizate de persoanele fizice sau micşorarea impozitului pe profit datorat de persoanele fizice. Dar, conform art. 1 din Legea nr. 571/2003 privind Codul fiscal regimul fiscal al sponsorizărilor nu poate fi aplicat prin alt act normativ decât codul fiscal. Aşadar, în acest context, modificarea Legii nr. 32/1994 privind sponsorizarea nu se justifică fără a lua în considerare prevederile Codului fiscal referitoare la sponsorizare.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanţelor Publice domnul director general Capdefier Ion şi doamna consilier Ştefan Adelina.
La lucrările comisiei au participat  33  deputaţi, din totalul de 35 membri ai comisiei.

Raportul comisiei a fost adoptat cu majoritate de voturi. 
Proiectul de Lege a fost adoptat de Senat în condiţiile articolului 115 alineatul (5) teza a III-a din Constituţia României, republicată.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru modificarea şi completarea Legii nr. 32/1994, în şedinţa din data de 27 aprilie 2010, comisia propune respingerea acestuia deoarece prezentul act normativ vizează regimul fiscal aplicabil sponsorizărilor şi nu poate fi stabilit prin alt act normativ decât Legea nr. 571/2003 privind Codul fiscal, cu modificările şi completările ulterioare.
În consecinţă, sediul materiei nu este modificarea Legii nr. 32/1994 privind sponsorizarea ci a Legii nr. 571/2003 privind Codul fiscal, cu modificările şi completările ulterioare, unde este stabilit cadrul legal pentru impozite şi taxe.
În materie fiscală, dispoziţiile codului fiscal prevalează asupra oricăror prevederi din alte acte normative.
	PREŞEDINTE,

Viorel ŞTEFAN
	SECRETAR,

Iuliu NOSA


Consilier parlamentar

Mariana Bărdiţă

Expert parlamentar

Vasilica Popa       

